Predkladacia správa

Návrh zákona, ktorým sa mení a dopĺňa zákon Národnej rady Slovenskej republiky č. 300/1993 Z. z. o mene a priezvisku v znení neskorších predpisov sa predkladá podľa Plánu legislatívnych úloh vlády Slovenskej republiky na rok 2008.

Hlavným dôvodom jeho predloženia je upraviť pravidlá používania mena a priezviska ako aj povoľovania ich zmeny tak, aby zodpovedali požiadavkám občanov. Čoraz častejšie sa totiž uzatvárajú zmiešané manželstvá, rodia sa deti rodičom rôznych štátnych príslušností a žiadosti občanov v oblasti úpravy a užívania mena a priezviska v dôsledku týchto udalostí narastajú.

Návrh zákona obsahuje aj úpravu ďalších ustanovení, napr. náležitostí pri podaní žiadosti o zmenu mena a priezviska, príslušnosti na zmenu mena a zmenu priezviska, oznamovacej povinnosti obvodných a matričných úradov. Ich cieľom je zabezpečiť súlad a jednotný postup obvodných a matričných úradov pri aplikácia zákona.

Podkladom k príprave predkladaného návrhu zákona boli predovšetkým skúsenosti z praxe obvodných úradov, ktoré rozhodujú o povolení zmeny mena a priezviska a matričných úradov, ktoré prijímajú oznámenia o zmene mena a priezviska, na ktoré nie je potrebné podľa platnej právnej úpravy povolenie.

Prijatím predmetného návrhu zákona sa nepredpokladajú zvýšené výdavky na štátny rozpočet ani iné verejné financie. Rovnako sa nepredpokladá žiadny vplyv na zamestnanosť ani vplyv na podnikateľské prostredie a životné prostredie.

 Návrh zákona bol predmetom medzirezortného pripomienkového konania a na základe jeho výsledkov sa návrh zákona na rokovanie vlády Slovenskej republiky predkladá bez rozporov.

 Legislatívna rada vlády Slovenskej republiky prerokovala návrh zákona na svojom rokovaní dňa 19. augusta 2008 s tým, že odporučila vláde Slovenskej republiky návrh zákona s pripomienkami schváliť. Pripomienky legislatívnej rady sú v predkladanom novom znení návrhu zákona zapracované.